Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 217/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”PAMPEPATO DI TERNI”/ ”PANPEPATO DI TERNI”

EU-nro: PGI-IT-02467- 30.12.2019

SAN ()SMM (X)

1. Nimi/nimet

”Pampepato di Terni” / ”Panpepato di Terni”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 2.3. Leipä, leivonnaiset, kakut, konditoriatuotteet, keksit ja muut leipomotuotteet

3.2 Kuvaus 1 kohdassa nimetystä tuotteesta

”Pampepato di Terni” / ”Panpepato di Terni” on leipomotuote, joka valmistetaan pähkinöistä, suklaasta, rusinoista, kandeeratuista hedelmistä, makeuttamattomasta kaakaojauheesta, hunajasta, kahvista, mausteista ja jauhoista.

Kulutukseen saatettaessa Pampepato di Terni / Panpepato di Terni -leivonnaisella on seuraavat ominaisuudet:

Fyysiset ominaisuudet:

muoto: pyöreä, tasapohjainen ja pinnalta kupera;

koko:

halkaisija: 1–20 cm;

korkeus: 1–10 cm;

paino: 25 g–1 kg;

kosteuspitoisuus: 7,5–25 prosenttia.

Aistinvaraiset ominaisuudet:

ulkonäkö: tummanruskea, lähes musta, kalotin muotoinen, pähkinöitä pinnalla;

sisus: tummanruskea, paljon pähkinöitä ja kandeerattuja hedelmiä tasaisesti jakaantuneena;

sisuksen rakenne: tiivis, pehmeä pehmeiden ainesosien (suklaan, rusinoiden, kandeerattujen hedelmien, hunajan ja kahvin) ansiosta ja rapea paahdettujen pähkinöiden vuoksi;

tuoksu: ensin suklainen ja pähkinäinen, sitten mausteinen, jossa tuntuvat erityisesti kaneli, pippuri ja muskottipähkinä;

maku: ensin suklaan maku ja kevyt mausteinen aromi, jossa korostuu vähitellen pähkinöiden ja kandeerattujen hedelmien maku, loppumaussa erottuvat selkeästi suklaa ja mausteet, erityisesti kaneli, muskottipähkinä ja pippuri.

Tuote ei sisällä lisättyjä väri- eikä säilöntäaineita.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Pampepato di Terni / Panpepato di Terni -leivonnaisen valmistuksessa käytetään seuraavia ainesosia 10 kg:ssa paistovalmista taikinaa:

— paahdetut pähkinät: manteli, saksanpähkinä ja hasselpähkinä sekoitettuna keskenään, vaihtelevin osuuksin 3,5–6 kg;

— kandeeratut ja kuivatut hedelmät: rusinat, appelsiini ja sitruuna sekoitettuna keskenään, vaihtelevin osuuksin 1,5–3 kg;

— monikukkahunaja: 0,5–1,5 kg;

— makeuttamaton kaakaojauhe (20–22 prosenttia kaakaovoita): 0,2–0,5 kg;

— suklaa (kaakaopitoisuus vähintään 50 prosenttia): 0,5–1,5 kg;

— mausteet: pippuri, kaneli ja muskottipähkinä sekoitettuna keskenään, vaihtelevin osuuksin 0,05–0,15 kg;

— tavallinen vehnäjauho tai vaihtoehtoisesti maissi-, riisi- tai mantelijauho: 0,2–0,7 kg.

Edellisten ainesosien lisäksi tässä taikinassa voidaan käyttää seuraavia vaihtoehtoisia ainesosia:

— keitetty rypälemehu: enintään 0,8 kg;

— likööri: enintään 0,075 kg;

— sokeri: enintään 0,05 kg;

— appelsiininkuori: enintään 0,05 kg;

— pinjansiemenet: enintään 0,2 kg;

— nestemäinen kahviuute: enintään 0,2 kg;

— ehtoollisleipä: pohjana.

Jos taikina tehdään koneessa, voidaan käyttää vettä enintään 5 prosenttia.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Pampepato di Terni / Panpepato di Terni -leivonnaisen valmistusvaiheiden vaivaus, annostelu, muotoilu, leipominen ja kypsytys on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Kypsytyksen jälkeisen alustavan pakkaamisen on tapahduttava valmistuspaikalla, jotta vältetään kuluttajan nähtävissä oleva tuotteen laadun heikkeneminen. Tuotteen altistuminen ilmalle ilman alkuperäispakkauksen suojaa saattaisi muuttaa aromien kestävyyttä ja aiheuttaa monimutkaisten maustearomien leviämisen ja heikentymisen sekä mahdollisesti muuttaa pinnan himmeäksi kaakaovoin aiheuttaman harmaantumisen vuoksi ja vähentää pähkinöiden rapeutta.

Pakkaus koostuu vähintään yhdessä tiiviisti suljetusta suojakääreestä, joka on valmistettu elintarvikelaatuisesta sellofaanista, pergamiinista, alumiinifoliosta tai muusta voimassa olevan lainsäädännön märittelemästä elintarvikkeille sopivasta materiaalista.

Toinen ulompi kerros voidaan lisätä tuotantoalueen ulkopuolella.

Pampepato di Terni / Panpepato di Terni -leivonnaisia myydään yksittäispakkauksissa joko kokonaisena tai leikattuna paloiksi, joiden paksuus on 0,5–1,5 cm.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksessa on oltava maininta: ”Pampepato di Terni” tai ”Panpepato di Terni” ja ”Indicazione Geografica Protetta” (suojattu maantieteellinen merkintä) kokonaisena tai kirjainlyhenteenä ”IGP” (SMM) sekä seuraavat muut tiedot:

— Euroopan unionin SMM-tunnus;

— tuottaja- ja/tai pakkausyrityksen nimi, toiminimi ja osoite;

— tuotteen graafinen tunnus, jota on käytettävä yhdessä maantieteellisen merkinnän kanssa.

Tuotteen tunnus on esitetty jäljempänä.

4. Maantieteellisen alueen tarkka rajaus

Pampepato di Terni / Panpepato di Terni -leivonnaisen tuotantoalue käsittää Ternin maakunnan hallintoalueen kokonaisuudessaan sekä Perugian maakunnan Massa Martanan, Marscianon, Todin, Fratta Todinan, Montecastello di Vibion ja Derutan kunnat.

5. Yhteys maantieteelliseen alueeseen

Pampepato di Terni / Panpepato di Terni -leivonnaisen maine liittyy perinteisesti ympäristöön ja alueeseen, jota se edustaa.

”Pampepato di Terni” / ”Panpepato di Terni”, jota on valmistettu vuosisatojen ajan maaseudulla vuoden mittaan kulloinkin saatavilla olevista ainesosista, on ennen kaikkea joulukakku.

Ajan mittaan ”Pampepato di Terni” / ”Panpepato di Terni” on alkanut edustaa Ternin gastronomiaa joulun juhlatilaisuuksissa.

Ensimmäinen viittaus ”Pampepato di Ternin” / ”Panpepato di Ternin” ammattimaiseen ja suuren mittakaavan tuotantoon on vuodelta 1913, jolloin eräs Ternin historiallinen leipomo mainosti sitä nimenomaan Ternin kakkuna.

Jo 1900-luvun alusta lähtien aina näihin päiviin asti lukuisissa perinteisiä ruokaohjeita sisältävissä kirjoissa, ruoka- ja matkailuoppaissa ja erilaisissa julkaisuissa on mainittu ”Pampepato di Terni” / ”Panpepato di Terni” tyypillisenä paikallisena joulukakkuna.

Italian matkailuliiton vuonna 1931 julkaisemassa Italian gastronomisessa oppaassa ”Guida Gastronomica d’Italian” todetaan, että Ternissä ei pidä unohtaa maistaa joulu-Panpepatoa. Toisessa saman nimisessä Felice Cunsolon kirjassa (Istituto Geografico De Agostini, Novara, 1975) mainitaan Umbrian alueelle omistetussa osassa myös, että ”Pampepato di Terni” / ”Panpepato di Terni” on tyypillinen Ternin joulukakku.

”Pampepato di Terni” / ”Panpepato di Terni” mainitaan myös Loretta Santinin matkaoppaassa ”Guida di Terni e del ternano” (opas Terniin ja sitä ympäröivään alueeseen) joulupöydän ”makeana valtiaana” (s. 23, julkaisija: Qguide, 2003).

Vuonna 2008 julkaistun Ternin maakunnan oppaan ”Sapori e Profumi” (maut ja aromit) joulun ruokaperinteitä koskevassa osassa pampepato on mukana jälkiruokien luettelossa.

Italian keittotaidon akatemia (”Accademia Italiana della Cucina”) on kirjoittanut juhlakirjoihin tai erikoislehtiin eri artikkeleja, joissa mainitaan ”Pampepato di Terni” / ”Panpepato di Terni”. Tärkeimpiä niistä ovat ”I frutti del sole” (auringon hedelmiä) (2007), jossa kirjoitetaan, että ”Panpepato on Ternin jouluperinteen pääjälkiruoka”, ja artikkeli ”Panpepato ternano”, jonka alaotsikkona on ”Umbrialaisen kaupungin jouluperinteen pääjälkiruoka” [”Civiltà della Tavola” (pöytäkulttuuri), No 299, joulukuu 2017].

Muita todisteita Pampepato di Terni/ Panpepato di Terni -leivonnaisen ja Ternin alueen välisestä maineeseen liittyvästä yhteydestä esitetään artikkelissa ”Terni da leccarsi i baffi” (herkullinen Terni), joka julkaistiin sanomalehdessä ”Corriere dell’Umbria” lauantaina 9. huhtikuuta 2016 ja jossa viitataan kulinaristisiin perinteisiin. Artikkelin mukaan ”Pampepato di Terni” / ”Panpepato di Terni” edustaa parhaiten umbrialaisen perinteen ytimessä olevia monia vastakohtaisuuksia. Siinä makeus ja karvaus ovat täydellisessä tasapainossa, minkä ansiosta tämä jälkiruoka erottuu edukseen ja on muodostunut välittömästi osaksi Umbrian talonpoikaisperinnettä.

Mukana on myös poiminta artikkelista, joka julkaistiin sanomalehden ”Il Messaggero” Ternin paikallisessa painoksessa 31. joulukuuta 2009: ”Perinteen mukaan pampepato on vuodesta 1851 lähtien kuulunut aina terniläisten ruokapöytään.”

Samassa lehdessä on julkaistu toinen mielenkiintoinen artikkeli, jonka otsikko on ”In gara per il migliore ’Pampepato dell’anno’” (kilpailu vuoden parhaasta Pampepatosta). Siinä kehutaan, että tämä vain Ternissä tarjolla oleva pampepato on ainutlaatuista ja symboloi perinnettä, mistä ovat todisteena sen ainesosat. (Il Messaggero 15. joulukuuta 2008).

”Pampepato di Terni”/ ”Panpepato di Terni” kuvataan ruokalehdessä ”Cucina Moderna” klassiseksi joulun jälkiruoaksi (tammikuu 2018, s. 98, Ed. Mondadori Group).

Vuonna 2000 julkaistun ”La vera Umbrian” (todellinen Umbria) toisessa painoksessa on Pampepato di Terni / Panpepato di Terni -leivonnaisen valmistusohje, jossa sitä kuvataan tyypilliseksi terniläiseksi jälkiruoaksi (La tradizione umbra nei piaceri della tavola, P. Caruso, toim. Grilligraf Collazzone).

Julkaisussa ”Terni: la città fra due fiumi” (Terni, kaupunki kahden joen välissä) (toim. Vanni, 2006), joka kuuluu sarjaan ”Il turismo culturale: la rivista che ti guida” (kulttuurimatkailu: sinun oppaasi) todetaan myös, että ”Ternissä ei ole joulun aikaan yhtään perhettä, ravintolaa, leipomoa tai uunia, jossa ei valmistettaisi pampepatoa […].”

”Pampepato di Terni” / ”Panpepato di Terni” kuuluu myös paikallisiin kilpailuihin ja tilaisuuksiin.

Accademia Italiana della Cucinan Ternin haaraosasto on jo useana vuotena pyytänyt jäseniään esittelemään kotona tehtyjä pampepatojaan maisteltavaksi ja jakamaan niiden reseptejä. Paras perinteiden mukainen jälkiruoka palkitaan. Terni MET -yhdistys on vastaavasti vuodesta 2009 lähtien järjestänyt ”Vuoden Pampepato” -kilpailun, johon kuka tahansa voi osallistua toimittamalla tuotteensa kulinarismin asiantuntijoista, leipureista, suklaantuntijoista, viinintuntijoista sekä eri sektoreiden ja ammattialajärjestöjen edustajista koostuvan tuomariston arvioitavaksi. Parhaalle Pampepato di Terni / Panpepato di Terni -leivonnaiselle myönnettävä palkinto on puinen kakuntekijän lusikka, jonka edellisen kilpailun voittaja palauttaa kuluvan vuoden voittajalle. (Artikkeli ”Puinen lusikka parhaalle Pampepatolle” Il Messaggerossa 5. tammikuuta 2013.)

Pampepato di Terni / Panpepato di Terni -leivonnaiselle omistettujen messujen aikana 10. helmikuuta 2002 ryhmä terniläisiä leipureita valmisti kaikkien aikojen suurimman pampepaton, joka painoi 112 kg.

Muut erittäin merkittävät osoitukset Pampepato di Terni / Panpepato di Terni -leivonnaisen vakiintuneesta maineesta liittyvät siihen, että se on yhä yleisempi ja tärkeämpi tuote tyypillisten tuotteiden hyllyillä ja kuluttajat arvostavat sitä aina erittäin paljon gastronomisena matkamuistona.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Vahvistettuun tuote-eritelmään voi tutustua verkko-osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335”

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 343, 14.12.2012, s. 1.